Kažimír, Peter, podpredseda vlády a minister financií SR (2014-05-29):
Ďakujem veľmi pekne. Prajem všetkým príjemný dobrý deň. Vážený pán poslanec, ale my takúto banku máme na Slovensku, volá sa Slovenská záručná a rozvojová banka. Je plne vlastnená štátom, akcionárom je ministerstvo financií a jej kľúčovým cieľom je naozaj podporovať malých a stredných podnikateľov presne v súlade s hospodárskou politikou štátu a táto politika sa nemenila napriek tomu, že sa na Slovensku – prirodzene – menia aj vlády. V roku 2013 schválila SZRB 605 priamych úverov, celkom v objeme skoro 137 miliónov eur. Z týchto produktov by som rád upozornil zvlášť na nový produkt, ktorý sa volá odvodový úver, ktorého dizajn bol vypracovaný na ministerstve financií, prijímala sa k nemu aj osobitná legislatíva v tejto Národnej rade a má obrovský úspech, pretože pomáha firmám preklenúť obdobie celkového zníženého dopytu súčasným zníženým nákladom na prácu, čím prispieva k udržaniu zamestnanosti, pretože je to špeciálny úver, ktorý má tým, ktorí si síce plnia povinnosti voči štátu, ale majú dočasné problémy spojené hlavne s globálnym prepadom dopytu, tak v takom prípade sme im pripravení požičať peniaze na to, aby sme im prefinancovali odvody ich zamestnancov, aby sme ich netlačili v podstate k múru. A dokonca, ak v tom monitorovanom období neznížia počet zamestnancov, tak sa im znižuje úrok, resp. tá pôžička môže byť dokonca aj bezúročná. Je o ňu obrovský záujem. Ďalší produkt, ktorý bol reštrukturalizovaný, bol trošku pozmenený, je oňho veľký záujem a je veľmi spojený s témou, ktorá aj na tejto schôdzi veľmi zaznieva, zaznievala, to je úver na nákup poľnohospodárskej pôdy. To je priamo spojené s agendou vlastníctva pôdy a zachovania vlastníctva pôdy v rukách slovenských občanov. Záujem o tento úver sa zdvadsaťnásobil v minulom roku. Ministerstvo financií pracuje zároveň so Slovenskou záručnou a rozvojovou bankou na vytvorení slovenského investičného holdingu, čo samo osebe nie je banka, ale je to najmodernejšia forma financovania, používania nových, moderných finančných nástrojov a v tomto sme naozaj pionieri nielen v rámci regiónu, ale v rámci Európy. Oblasť malých a stredných podnikov je jednou z kľúčových oblastí, v ktorých by mal byť holding aktívny, a v súčasnosti práve prebieha tzv. ex ante hodnotenie využitia finančných nástrojov, ktoré si pri tomto type pomoci vyžaduje európska legislatíva. Robíme to v spolupráci s Európskou investičnou bankou, a preto s Európskou investičnou bankou, lebo ten coeur, ten hlavný kapitál, ktorý sa má vložiť do investičného holdingu, bude pochádzať z európskych fondov v objeme skoro 400 alebo vyše 400 miliónov eur. A ten princíp má byť založený na návratnosti týchto fondov, to znamená, nie na tom, na čo sme zvyknutí, na poskytovaní nenávratných grantov, ale na investovaní do vratných projektov. Tak isto na ministerstve financií už vznikol projekt fondu Fosfor, ktorý by v prípade priaznivého hodnotenia zo strany Európskej investičnej banky mohol v tejto oblasti zohrávať podobnú úlohu, akú ste spomenuli vo svojej otázke. Takže dovolím si povedať, že z hľadiska moderného vnímania bankovníctva a finančných trhov v Európe sme možno aj pred Francúzskou republikou. Ďakujem, skončil som.